OBH 9028/1997.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása

A panaszos  Kapuvár Város Polgármesteri Hivatalának eljárását sérelmezte. Állítása szerint lakásának környéken üzemelő szórakozóhelyek által kibocsátott zaj zavarja a nyugalmukat. A polgármesteri hivatal azonban nem teszi meg a szükséges intézkedéseket.
Az Alkotmány 70/D. §-ában rögzített a lehető legmagasabb szintű testi és lelki egészséghez való jog érintettsége miatt az ügyben vizsgálatot indítottam. Tájékoztatást kértem Kapuvár polgármesterétől, aki megkeresésemnek határidőben eleget tett.

A megállapított tényállás

A panaszos és társai már 1996. óta kifogásolták a lakásuk környékén üzemelő zenés szórakozóhelyek zajkibocsátását. A polgármesteri hivatal írásban ígéretet tett arra, hogy a problémát megoldja, de az üzemeltető írásbeli felszólításán túl más érdemi intézkedést nem tett az ügyben. Telefonon beszerzett információim szerint a szórakozóhelyek zajszint mérésére nem került sor. 1998. szeptemberében újabb zajpanasz érkezett a polgármesteri hivatalhoz. Az eddig lefolytatott eljárásokban határozat egyetlen alkalommal sem született.

A vizsgálat megállapításai

Az üzletek működéséről és a belkereskedelmi tevékenység folytatásának feltételeiről szóló  4/1997. (I.22.) Korm rendelet feljogosítja a jegyzőt arra, hogy a külön jogszabályban meghatározott zajterhelési határérték figyelmeztetés ellenére való ismételt túllépése estén az üzlet éjszakai nyitvatartását korlátozhatja, illetve kötelező zárvatartási időszakot rendelhet el. Ha a jegyző ellenőrzése során megállapítja, hogy az üzlet a jogszabályokban foglalt előírásoknak nem felel meg az üzletet ideiglenesen bezárathatja.
A vendéglátó-ipari egységnek, szórakozóhelynek éjszakai üzembentartási lehetősége, az üzembentartáshoz fűződő egyébként indokolt érdekek nem adnak alapot arra, hogy ez a tevékenység a lakosság életfeltételeit - amelyek közé tartozik a megfelelő éjszakai nyugalom biztosítása is - károsan befolyásolja. Az ilyen következményekkel is járó tevékenység sérti a települési környezetet.
A jegyző azzal, hogy nem élt a fenti jogszabályban biztosított jogszabályi lehetőségeivel, visszásságot okozott az Alkotmány 70/D. §-ában rögzített legmagasabb szintű testi és lelki egészséghez való joggal összefüggésben. Ezt a jogot a Magyar Köztársaság többek között az épített és természeti környezet védelmével  valósítja meg. A jegyzőnek tehát kötelessége, hogy zajpanasz esetén, ha megoldási kísérletei nem vezetnek eredményre az ügyet hatósági útra terelje, és zajkibocsátási határérték megállapítását rendelje el. 

Kezdeményezés

Az állampolgári jogok országgyűlési biztosáról szóló 1993. évi LIX. tv. 21. § alapján kezdeményezem, hogy a jegyző rendelje el a zajkibocsátási hatáérték megállapítását  a Kisrába Áruház alagsorában üzemelő Music Club, a Halkert, és a Kultúrház zenés rendezvényei vonatkozásában. 

Budapest, 1999. április 30.

Gönczöl Katalin